सोते बच्चे को गर्दन में दबोचकर ले गया; गुजरात के अमरेली में एक हफ्ते में तीसरी घटना
Gujarat Amroli Leopard Attack Death Case - गुजरात के अमरेली में रविवार को तेंदुए के हमले में दो साल के बच्चे की मौत हो गई। घटना राजुला रेंज फॉरेस्ट के तहत आने वाले कतार गांव में हुई। हादसा के वक्त बच्चा अपने परिवार के साथ सो रहा था
गुजरात के अमरेली में रविवार को तेंदुए के हमले में दो साल के बच्चे की मौत हो गई। अमरेली गांव में एक हफ्ते में जानवर के हमले में बच्चों के मारे जाने की यह तीसरी घटना है। इससे पहले सोमवार को तेंदुए के हमले में एक तीन साल के बच्चे की मौत हो गई थी। उसके अगले दिन मंगलवार को शेरनी ने पांच महीने के बच्चे को मार डाला था।
हालिया घटना राजुला रेंज फॉरेस्ट के तहत आने वाले कतार गांव में हुई। हादसे के वक्त बच्चा अपने परिवार के साथ सो रहा था। तेंदुए ने बच्चे का गर्दन दबोचा और उसे पास की झाड़ियों में ले गया। जैसे ही परिवार के लोगों ने शोर मचाया, तेंदुआ बच्चे को वहीं छोड़कर भाग गया। परिवार के लोग बच्चे को अस्पताल ले गए, लेकिन डॉक्टरों ने उसे मृत घोषित कर दिया।
एक हफ्ते में तीसरी घटना
8 और 9 मई को अमरोली जिले में दो अलग-अलग घटनाओं में शेरनी और तेंदुए ने दो बच्चों की जान ले ली थी। इन हमलों में मरने वाला एक बच्चा सिर्फ पांच महीने का था, वहीं दूसरे की उम्र तीन साल थी। 14 मई की घटना में 2 साल के बच्चे की जान गई है।
पहली घटना: डिप्टी कंर्सवेटर ऑफ फॉरेस्ट जयन पटेल ने बताया कि पहली घटना सावरकुंडला तालुका के कर्जला गांव की है। यहां सोमवार रात तेंदुए के हमले में एक तीन साल के बच्चे की मौत हो गई। घटना के बाद वन विभाग के कर्मचारियों ने तेंदुए को पिंजरे में बंद कर दिया।
दूसरी घटना: दूसरी घटना जिले के लिलिया तालुका के खारा गांव के पास की है। यहां मंगलवार की सुबह एक मजदूर परिवार खेतों में काम कर रहा था। उन्होंने अपने पांच महीने के बच्चे को खेत में पेड़ के नीचे सुलाया था। तभी एक शेरनी बच्चे को उठा ले गई।
परिजनों ने जब बच्चा पेड़ के नीचे नहीं दिखा तो उसकी तलाश शुरू की। कुछ देर बाद बच्चे का सिर मौके से करीब आधा किलोमीटर दूर पड़ा मिला। जयन पटेल ने बताया कि मौके पर मौजूद पैरों के निशान और स्थानीय लोगों के बयान के आधार पर हम यह मानते हैं कि शेरनी ने बच्चे पर हमला किया।
ये खबर भी पढें...
महाराष्ट्र में सुअर ने बच्चे पर हमला किया, घर के बाहर दोस्तों के साथ खेल रहा था
महाराष्ट्र के गोंदिया में 13 मार्च को एक सुअर ने बच्चे पर हमला कर दिया। इससे बच्चा बुरी तरह घायल हो गया। घटना का वीडियो भी सामने आया है जिसमें वीडियो में दिख रहा है कि कुछ बच्चे गोंदिया इलाके में खेल रहे हैं। तभी अचानक से सुअर आया और 10 साल के बच्चे पर झपट गया। उसने कई बार बच्चे पर हमला किया। पढ़ें पूरी खबर...